ROZHODNUTIE KOMISIE
z 22. októbra 2008,
ktorým sa mení a dopĺňa rozhodnutie 2007/777/ES, pokiaľ ide o dovoz určitých mäsových výrobkov z Novej Kaledónie do Spoločenstva
[oznámené pod číslom K(2008) 6050]
(Text s významom pre EHP)
(2008/817/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/118/EHS zo 17. decembra 1992, ktorou sa stanovujú veterinárne a zdravotné požiadavky na obchodovanie s výrobkami, na ktoré sa nevzťahujú takéto požiadavky ustanovené v osobitných právnych predpisoch uvedených v prílohe A (I) k smernici 89/662/EHS, a pokiaľ ide o patogény, k smernici 90/425/EHS, a na ich dovoz do Spoločenstva (1), a najmä na jej článok 10 ods. 2 písm. a),
so zreteľom na smernicu Rady 2002/99/ES zo 16. decembra 2002 ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (2), a najmä na úvodnú vetu jej článku 8, článok 8 ods. 1 prvý pododsek a článok 8 ods. 4,
keďže:
(1)
V rozhodnutí Komisie 2007/777/ES z 29. novembra 2007, ktorým sa ustanovujú veterinárne a zdravotné podmienky a vzorové osvedčenia na dovoz určitých mäsových výrobkov a opracovaných žalúdkov, mechúrov a čriev z tretích krajín určených na ľudskú spotrebu a ktorým sa zrušuje rozhodnutie 2005/432/ES (3), sa stanovujú pravidlá dovozu zásielok určitých mäsových výrobkov určených na ľudskú spotrebu do Spoločenstva. Časť 2 prílohy II k uvedenej smernici obsahuje zoznam tretích krajín a ich častí, z ktorých sa má povoliť dovoz týchto výrobkov. V uvedenom rozhodnutí sa takisto ustanovujú vzorové osvedčenia a pravidlá ošetrení požadovaných pre tieto výrobky.
(2)
Nová Kaledónia požiadala o povolenie na dovoz mäsových výrobkov vyrobených z domáceho hovädzieho dobytka a z určitých druhov zveri a niektorých častí týchto zvierat do Spoločenstva.
(3)
Komisia vykonala v Novej Kaledónii audit, ktorým sa preukázalo, že príslušný veterinárny orgán tejto tretej krajiny poskytuje postačujúce záruky, pokiaľ ide o súlad s právnymi predpismi Spoločenstva, v súlade s článkom 8 ods. 1 prvým pododsekom smernice 2002/99/ES.
(4)
Je preto vhodné povoliť dovoz mäsových výrobkov vyrobených z domáceho hovädzieho dobytka a z určitých druhov zveri a niektorých častí týchto zvierat z Novej Kaledónie do Spoločenstva, pričom sa na tieto výrobky z dôvodov zdravia zvierat uplatňuje nešpecifické opracovanie stanovené v časti 4 prílohy II k rozhodnutiu 2007/777/ES.
(5)
Rozhodnutie 2007/777/ES by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Časť 2 prílohy II k rozhodnutiu 2007/777/ES sa nahrádza textom v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 22. októbra 2008